Kommuneoverlegen beroliger i forhold til koronaviruset - Hitra24
Publisert: 28. februar 2020 10:37.
– Vi opplever gjennom media at mange blir uforholdsmessig bekymret og redde for koronaviruset. Vi ønsker å berolige innbyggerne våre, og komme med god og eksakt informasjon, sier Geir Nilsberg og Ingrid Kristiansen kommuneoverleger på Hitra og Frøya.
– Det er viktig å presisere at koronaviruset er et vanlig forkjølelsesvirus. For folk flest er ikke koronaviruset farlig, sier de.
– Koronaviruset er mindre dødelig enn vanlig influensa. De fleste får mild sykdom, men noen vil kunne få mer alvorlig sykdom, spesielt eldre eller personer med andre sykdommer, opplyser kommuneoverlegene.
Nå gir de øyværingene sine beste råd om koronaviruset:
Beskytt de mest sårbare i befolkningen
Det aller viktigste rådet er å gjøre gode, normale hygienetiltak, både for å hindre virusspredning og sykdom hos folk flest, men også for å beskytte de mest sårbare i befolkningen vår:
Nys og host i et papirhåndkle som kastes etterpå, evt. bruk albukroken
Både håndvask og desinfeksjon med sprit fungerer godt på forkjølelsesvirus
Forebyggende bruk av munnbind hos personer som ikke er syke, anbefales ikke
Per nå anbefales ikke rutinemessig virusprøve av reisende fra de områdene i verden som har vedvarende lokal smitte; Fastlands-Kina, Hong Kong, Iran, Singapore, Japan, Sør-Korea og Nord-Italia.
Alle som kommer hjem fra fastlands-Kina, anbefales å være hjemme første 14 dager etter hjemkomst. Helsepersonell som har vært i områder med vedvarende spredning (Fastlands-Kina, Hong Kong, Japan, Iran, Singapore, Sør-Korea og Nord-Italia), skal vurderes individuelt.
Hvis disse har pasientkontakt skal de ikke være på jobb første 14 dager etter hjemkomst. Øvrige skal kontakte lege dersom man får symptomer på luftveisinfeksjon første 14 dager etter hjemkomst.
Hvilke symptomer skal man være oppmerksom på?
Sykdommen smitter som ved forkjølelse og influensa ved at virus overføres fra luftveiene hos en syk person gjennom små dråper.
Smitten kan skje gjennom luften ved at den syke nyser eller hoster på personer som står i nærheten, ved direkte kontakt via hendene til den syke, eller ved indirekte kontakt via inventar eller gjenstander.
Symptomene ligner på mange andre infeksjonssykdommer (bl.a. vanlig forkjølelse og influensa) slik at diagnosen ikke kan stilles uten laboratorietester.
Diagnosen stilles ved hjelp av prøve fra nese, hals eller lunger fra person med symptomer på koronavirus, etter nærmere vurdering av lege. I utgangspunktet tas virusprøve hjemme hos den syke. Hvis du er for dårlig til å være hjemme, vurderes innleggelse.
Det er ikke hensiktsmessig å teste personer som ikke har symptomer. Ikke dra til fastlegen, sykehuset eller legevakten dersom du mistenker koronasmitte.
Utenom fastlegens åpningstid, ring legevakt på telefon 116 117
Hva gjøres hvis jeg får påvist sykdommen?
Personer som får påvist koronavirusinfeksjon vil isoleres hjemme eller på sykehus, avhengig av sykdommens alvorlighetsgrad. De fleste vil kun ha milde symptomer, men isolering gjøres for å redusere risikoen for å smitte andre.
Behold roen, for folk flest er ikke koronaviruset farlig
God håndhygiene er viktigste tiltak
Nys og host i et papirhåndkle eller i albukroken
Ta kontakt med fastlege eller legevakt per telefon dersom du mistenker smitte, ikke møt opp personlig. Dette gjøres for å minske eventuell smitte til andre.